ทนายปู-เสียค่าโง่ สนช.กร้าว ไม่ให้ตัวแทนตอบ
ข้อซักถามทั้งหมดของกมธ. เพราะยิ่งลักษณ์ไม่ได้ไปเอง บิ๊กตู่ชี้อย่าเลือกคนเคยเลือก,ปู ชิ่งไม่ไปสภาฯผวาถูกรุมกินโต๊ะ ส่ง 5 อดีต รมต.-4 ทนาย ตอบ 35 ข้อซักถาม กมธ. พิชิต ลั่นรู้ไต๋แท็กติก สนช.จ่อยกเว้นข้อบังคับ ชงลูกใส่พาน สมชาย แสวงการ ไล่ต้อน กอดข้อบังคับ สนช.ข้อที่ 154 ให้ผู้แทนคดีเคลียร์แทน กมธ.แก้เกมอ่านแต่คำถาม ไม่ให้มวยแทนตอบ ยกญัตติระบุชัดถามตรง ยิ่งลักษณ์ ไม่ประสงค์ฟังจากปากคนอื่น พรเพชร ยืนกรานไม่ได้เล่นเกม ทุกอย่างถูกต้องตามข้อบังคับ ทีมงาน ปู โอดหมดโอกาสชี้แจง ยันอดีตนายกฯติดภารกิจด่วน ไม่ได้เลี่ยงบาลี วิชา จวกรัฐบาลดื้อทำเจ๊ง 5 แสนล้าน แย้ม อสส.จ่อฟัน ยิ่งลักษณ์ เอี่ยวโกงจำนำข้าว บิ๊กตู่ ฮึ่มงัด ก.ม.กำราบม็อบป่วนปมถอดถอน กมธ.ยกร่างฯให้สิทธิประชาชนลงประชามติแก้ รธน. 2 หมื่นคน เข้าชื่อยื่นสอย-ตัดสิทธินักการเมือง,ที่ประชุมสภานิติบัญญัติแห่งชาติ (สนช.)เดินหน้าพิจารณาสำนวนถอดถอน น.ส.ยิ่งลักษณ์ ชินวัตร อดีตนายกรัฐมนตรี ในคดีละเว้นการปฏิบัติหน้าที่ในโครงการรับจำนำข้าว โดยในนัดตอบข้อซักถามต่อคณะกรรมาธิการซักถาม ปรากฏว่า น.ส.ยิ่งลักษณ์ไม่ได้เดินทางเข้าชี้แจงด้วยตัวเอง แต่มอบหมายให้ทีมงานอดีตรัฐมนตรีและทนายความเข้าตอบคำถามแทน,ปู ส่งทนาย–อดีต รมต.ตอบซักถาม,เมื่อเวลา 09.00 น. วันที่ 16 ม.ค. ที่รัฐสภา นายพิชิต ชื่นบาน คณะทำงานฝ่ายกฎหมายพรรคเพื่อไทย กล่าวถึงข้อสรุปของทีมทนายความเรื่องการให้ น.ส.ยิ่งลักษณ์ ชินวัตร อดีตนายกรัฐมนตรี จะเดินทางมาตอบข้อซักถามคดีโครงการรับจำนำข้าวต่อคณะกรรมาธิการซักถาม สภานิติบัญญัติแห่งชาติ (สนช.) ในวันที่ 16 ม.ค.หรือไม่ว่า ทีมทนายความได้ข้อสรุปว่าไม่ให้ น.ส.ยิ่งลักษณ์มาตอบข้อซักถามต่อคณะกรรมาธิการซักถาม โดยจะมอบให้ทีมทนายความและอดีตรัฐมนตรีที่เกี่ยวข้องในโครงการรับจำนำข้าว 9 คน เป็นผู้ไปตอบข้อซักถามแทน ได้แก่ทีมทนายความ 4 คน และอดีตรัฐมนตรี 5 คน คือ นายกิตติรัตน์ ณ ระนอง อดีตรองนายกรัฐมนตรีและ รมว.คลัง นายนิวัฒน์ธำรง บุญทรงไพศาล อดีตรองนายกรัฐมนตรี และ รมว.พาณิชย์ นายยรรยง พวงราช อดีต รมช.พาณิชย์ นายวราเทพ รัตนากร อดีต รมช.เกษตรและสหกรณ์ นายทนุศักดิ์ เล็กอุทัย อดีต รมช.คลัง,โวย สนช.จ้องใช้แท็กติกหวังถล่ม ปู,นายพิชิตกล่าวว่า เหตุผลที่ให้ทีมทนายความและอดีตรัฐมนตรีไปตอบคำถามแทน เป็นการเสนอของทีมทนายความเอง ที่ต้องการใช้สิทธิตามข้อบังคับการประชุม สนช.ข้อ 154 ที่ระบุว่า ให้ที่ประชุมสามารถซักถามประเด็นปัญหากับผู้เกี่ยวข้องได้ ซึ่งก็หมายถึงผู้แทนคดี กรณีนี้ทีมทนายความและอดีตรัฐมนตรีถือเป็นผู้แทนคดี จึงมีสิทธิตอบข้อซักถามแทนได้ ซึ่งอดีตรัฐมนตรีเหล่านี้เกี่ยวข้องกับโครงการรับจำนำข้าวอยู่แล้ว ทั้งการบริหาร กำกับควบคุม ดูแลโครงการดังกล่าว จึงชี้แจงแทน น.ส.ยิ่งลักษณ์ได้ ทีมทนายความจึงขอใช้สิทธิตามข้อบังคับอย่างเต็มที่ อย่างไรก็ตาม นายพรเพชร วิชิตชลชัย ประธาน สนช. พยายามใช้แท็กติกขอยกเว้นข้อบังคับการประชุมให้ น.ส.ยิ่งลักษณ์มาตอบข้อซักถามเอง โดยบอกว่าโดยหลักการแล้วใครที่มาแถลงเปิดคดี ควรมาตอบข้อซักถามเองด้วย ซึ่งทีมทนายความจับไต๋ได้ว่า การพยายามยกเว้นข้อบังคับดังกล่าวถือเป็นการสร้างความได้เปรียบเสียเปรียบ เพื่อให้การซักถามไปอยู่มือของนายสมชาย แสวงการ สนช.ในฐานะคณะกรรมาธิการซักถาม จะทำให้เกิดความไม่เป็นกลางเกิดขึ้น ดังนั้น ทีมทนายความจึงต้องขอใช้สิทธิตามข้อบังคับเต็มที่ อย่างไรก็ตาม ในการแถลงปิดคดีในวันที่ 22 ม.ค. น.ส.ยิ่งลักษณ์จะเดินทางมาชี้แจงต่อ สนช.ด้วยตัวเอง,ดักคออย่ามีวาระซ่อนเร้น,ด้านนายนรวิชญ์ หล้าแหล่ง ทีมทนายความโครงการรับจำนำข้าวของ น.ส.ยิ่งลักษณ์ ชินวัตร อดีตนายกรัฐมนตรี กล่าวว่า ในการประชุมขอให้สนช.วางตัวเป็นกลาง ไม่มีอคติ และให้ฟังข้อมูลข้อเท็จจริงที่อดีตรัฐมนตรีชี้แจงจะได้ทราบว่าอดีตนายกฯไม่เคยละเว้นการปฏิบัติหน้าที่ และไม่ได้กระทำผิดกฎหมาย อีกทั้งขอให้ สนช.ปฏิบัติหน้าที่อย่างเป็นธรรม ไม่มีวาระซ่อนเร้นทางการเมือง เพียงเพื่อต้องการล้มล้าง ครม.ที่มาจากระบอบประชาธิปไตยและมาจากการเลือกตั้งของประชาชน,จัดเต็ม 35 ข้อซักฟอกอดีตนายกฯ,ต่อมาเวลา 10.00 น.ที่รัฐสภา มีการประชุมสภานิติบัญญัติแห่งชาติ (สนช.) มีนายพรเพชร วิชิตชลชัย เป็นประธาน สนช. เป็นประธานการประชุม เพื่อพิจารณาเรื่องการถอดถอน น.ส.ยิ่งลักษณ์ ชินวัตร อดีตนายกฯ กรณีไม่ยับยั้งความเสียหายโครงการจำนำข้าว ในขั้นตอนการตอบข้อซักถามของคณะกรรมาธิการซักถามจากคู่กรณีทั้งสองฝ่ายคือ ป.ป.ช. และ น.ส.ยิ่งลักษณ์ แต่ น.ส.ยิ่งลักษณ์ไม่ได้เดินทางมาตอบข้อซักถามด้วยตัวเอง โดยส่งทีมทนายความ 4 คน และอดีตรัฐมนตรี 5 คน รวม 9 คน เป็นผู้ตอบคำถามแทน ทั้งนี้คณะกรรมาธิการซักถามเตรียมคำถามไว้ 49 คำถาม แบ่งเป็นถาม ป.ป.ช.14 คำถาม และถาม น.ส.ยิ่งลักษณ์ 35 คำถาม,ประท้วงวุ่นฉะส่งทีมล้วงตับ,ผู้สื่อข่าวรายงานว่า ทันทีที่เริ่มการประชุม หลังจากเชิญตัวแทนทั้งสองฝ่ายเข้าสู่ห้องประชุมแล้ว นายทวีศักดิ์ สูทกวาทิน สนช. ได้ทักท้วงขึ้นว่า การที่ น.ส.ยิ่งลักษณ์ไม่มาตอบข้อซักถามด้วยตัวเอง ถือว่าไม่เป็นไปตามข้อตกลงที่ทำร่วมกันไว้ การให้คนอื่นมาตอบแทนเหมือนมาล้วงข้อสอบ แล้วเอาไปทำคำแถลงปิดคดี ถ้า น.ส.ยิ่งลักษณ์ไม่มาก็ควรถามผู้แทน ป.ป.ช.ฝ่ายเดียว แต่นายพรเพชรชี้แจงว่า ตามข้อบังคับการประชุมไม่มีการบังคับว่า ผู้ถูกกล่าวหาต้องมาด้วยตัวเอง การที่ น.ส.ยิ่งลักษณ์ไม่มาก็คงไม่มีผลประการใด,สั่งประชุมลับหารือ ปู เบี้ยวคิว,อย่างไรก็ตาม นายทวีศักดิ์ท้วงว่า การให้คนอื่นมาตอบเหมือนมาล้วงข้อสอบแล้วเอาไปทำรายละเอียดแถลงปิดคดีอีกครั้ง หาก น.ส.ยิ่งลักษณ์ไม่มา ก็ควรถามผู้แทน ป.ป.ช.เพียงฝ่ายเดียว ถือเป็นการสละสิทธิเองในการทราบคำถาม ต้องไปทำคำตอบจากการคาดเดาเอาเอง เพื่อมาแถลงปิดคดี แต่นายพรเพชรยืนยันว่า ต้องทำตามข้อบังคับ คงพูดอะไรมากไปไม่ได้ เพราะตามกฎหมายกรรมเป็นเครื่องชี้เจตนา คงพูดอะไรมากไปกว่านี้ไม่ได้ จากนั้นนายพรเพชรอนุญาตให้ตัวแทน น.ส.ยิ่งลักษณ์ชี้แจงเหตุผลถึงกรณีที่ น.ส.ยิ่งลักษณ์ไม่มาตอบข้อซักถาม ซึ่งนายนรวิชญ์ หล้าแหล่ง ทีมทนายความชี้แจงว่าเป็นการทำตามข้อบังคับ 154 ที่ให้ผู้เกี่ยวข้องมาตอบข้อซักถามได้ เพราะไม่ได้ระบุว่าให้ผู้ถูกกล่าวหามาตอบคำถาม แต่ สนช.หลายคน อาทิ นายทวีศักดิ์ สูทกวาทิน พล.อ.สมเจตน์ บุญถนอมและนายสมชาย แสวงการ สนช. ยังคงโต้แย้งว่าไม่ควรให้มีการซักถามฝ่ายผู้ถูกกล่าวหา เพราะ น.ส.ยิ่งลักษณ์ไม่มาตอบด้วยตัวเอง ก่อนที่นายพรเพชรจะเชิญคู่กรณีทั้งสองฝ่ายออกจากห้องประชุม เพื่อให้ที่ประชุมหารือกันภายใน,จากนั้นนายสมชายเสนอให้ประชุมลับ เพื่อหารือกับคณะกรรมาธิการซักถามว่า กรณีผู้ถูกกล่าวหาไม่ยอมมาตอบคำถามเองจะถามคำถามอย่างไร ซึ่งที่ประชุมมีมติเห็นชอบให้ประชุมลับด้วยคะแนน 153 ต่อ 1 งดออกเสียง 21 เสียง จากนั้นจึงเริ่มประชุมลับในเวลา 11.10 น.,ชง ป.ป.ช.ลากไส้ทุจริตจำนำข้าว,กระทั่งเวลา 11.50 น. มีการเปิดประชุม สนช. อีกครั้ง หลังพักประชุมไป 40 นาที พร้อมเรียกตัวแทนคู่กรณีทั้งสองฝ่ายเข้าห้องประชุม โดยนายพรเพชรแจ้งว่า ที่ประชุมลับพิจารณาปรับปรุงวิธีการซักถามทั้งสองฝ่ายเสร็จแล้วในกรณีที่ น.ส.ยิ่งลักษณ์ไม่มาตอบคำถาม จากนั้นจึงเริ่มต้นกระบวนการซักถาม โดย พล.อ.ดนัย มีชูเวท คณะกรรมาธิการซักถามฯเริ่มถามว่า ตั้งแต่เริ่มต้นโครงการรับจำนำข้าวปี 2554 ป.ป.ช.ให้ความสำคัญและดำเนินการกับโครงการรับจำนำข้าวอย่างไรบ้าง และ ป.ป.ช.ทราบว่าเกิดการทุจริตเมื่อใด มีพยานหลักฐานอะไร และดำเนินการอะไรไปบ้าง เหตุใดเมื่อยิ่งลักษณ์พ้นจากตำแหน่งไปแล้ว ป.ป.ช.จึงยังคงดำเนินการถอดถอนอยู่,วิชา แย้ม อสส.จ่อฟัน ปู เอี่ยวโกง,นายวิชา มหาคุณ กรรมการ ป.ป.ช.กล่าวว่า ที่ผ่านมา ป.ป.ช.แสวงหาข้อเท็จจริงเรื่องพืชผลทางการเกษตรมากว่า 10 ปี เพราะเห็นข้อบกพร่องของแต่ละรัฐบาล ไม่ได้เจาะจงเฉพาะรัฐบาล น.ส.ยิ่งลักษณ์ นโยบายรับจำนำข้าวของ น.ส.ยิ่งลักษณ์เปิดช่องการทุจริต จึงให้ทีดีอาร์ไอไปทำวิจัยพบว่า การแทรกแซงราคาข้าวทำให้เกิดการบิดเบือนกลไกตลาด ป.ป.ช.พบว่ามีปัญหา จึงทำหนังสือเตือนให้ ครม.ทราบว่าไม่ควรดำเนินการโครงการ โดยเตือนถึง 2 ครั้ง แต่รัฐบาลยังนิ่งเฉย ยืนยันจะดำเนินโครงการต่อ การระบายข้าวแบบรัฐต่อรัฐ มีการทุจริตจำนำข้าวในทุกระดับชั้นทั่วประเทศ ล่าสุดปลัดกระทรวงพาณิชย์ไปแจ้งความเอาผิดกับคู่สัญญาโครงการรับจำนำข้าวสมัยรัฐบาลยิ่งลักษณ์ ข้อหาฉ้อโกง มีความเสียหาย 6.5 หมื่นล้านบาท ทั้งนี้ ป.ป.ช.ไม่ได้กล่าวหา น.ส.ยิ่งลักษณ์ทุจริตโดยตรง แต่มีพฤติการณ์ส่อทุจริต และมีข้อสงสัยว่า น.ส.ยิ่งลักษณ์เกี่ยวพันกับการทุจริตหรือไม่ ซึ่งการดำเนินคดีอาญาคณะทำงานร่วม ป.ป.ช.กับอัยการสูงสุดได้ข้อยุติแล้วว่า น.ส.ยิ่งลักษณ์มีส่วนเกี่ยวข้องกับการทุจริตด้วย อัยการสูงสุดกำลังพิจารณาฟ้องไปยังศาลฎีกาแผนกคดีอาญาของผู้ดำรงตำแหน่งทางการเมืองในเร็วๆนี้ และแม้ น.ส.ยิ่งลักษณ์จะพ้นจากตำแหน่งนายกฯไปแล้ว แต่ยังมีอำนาจถอดถอนอยู่ เพราะยังมีโทษถูกตัดสิทธิทางการเมือง 5 ปี,ครวญเจอคดีหินที่สุดในชีวิต,จากนั้นคณะกรรมาธิการฯ ถาม ป.ป.ช.เพิ่มเติมว่า เหตุใด ป.ป.ช.ปฏิเสธการขอให้สอบพยาน หลักฐานเพิ่มเติมของผู้ถูกกล่าวหา เหตุใดจึงเร่งรัดลงมติคดีถอดถอน น.ส.ยิ่งลักษณ์ และโครงการจำนำข้าวสร้างความเสียหายกระทบระบบการเงิน การคลังประเทศอย่างใด มีตัวเลขอะไรเป็นหลักฐาน รวมถึงการที่ น.ส.ยิ่งลักษณ์ระบุว่า การถอดถอนจะกระทบต่อการปฏิรูปประเทศนั้น,ป.ป.ช.มีความเห็นอย่างไร,ด้านนายวิชากล่าวว่า ยืนยันว่า ป.ป.ช.ไม่เคยปฏิเสธข้อมูลของผู้ถูกกล่าวหา ได้แจ้งสิทธิให้ผู้ถูกกล่าวหาทราบ และผู้ถูกกล่าวหาได้ใช้สิทธิต่างๆมาตลอด ทั้งการชี้แจงแก้ข้อกล่าวหา การคัดลอกพยานหลักฐาน แต่ไม่ได้หมายความว่าเมื่อส่งอะไรมาจะต้องรับไว้หรือสอบทั้งหมด ต้องพิจารณาว่าพยานที่ขอมามีความสำคัญและเกี่ยวพันกับคดีหรือไม่ เป็นเรื่องปกติขององค์กรที่ทำหน้าที่ตุลาการหรือกึ่งตุลาการ ป.ป.ช.ใช้เวลาไต่สวนคดีนี้ 1 ปี 10 เดือน ไม่ใช่ 21 วัน ตามที่ น.ส.ยิ่งลักษณ์ระบุ ตลอดเวลา 1 ปี 10 เดือน เป็นช่วงเวลายากลำบากที่สุด เพราะถูกปิดล้อมสำนักงาน ต้องหอบหิ้วสำนวนคดีติดตัวไปตลอด ป.ป.ช.ไม่เคยเจอคดีใดที่ลำบาก รุนแรงขนาดนี้ จะจดจำไว้ตลอดชีวิต,เจ๊งยับ 5 แสนล้านแบกหนี้ 30 ปี,นายวิชากล่าวว่า โครงการนี้สร้างความเสียหายต่อระบบการเงิน การคลังของประเทศ โดยคณะอนุกรรมการปิดบัญชียืนยันตัวเลขการขาดทุนสะสมของโครงการ ณ วันที่ 31 พ.ค.56 ว่า ขาดทุน 332,372 ล้านบาท ล่าสุดตัวเลขปิดบัญชีการขาดทุนโครงการจำนำข้าวเมื่อ 22 พ.ค. 57 พบว่าขาดทุนสะสม 5.18 แสนล้านบาท ส่วนระดับหนี้สาธารณะ แม้จะไม่เกินเพดานร้อยละ 60 แต่จากการไต่สวนพบว่า ครม.ตั้งวงเงินดำเนินโครงการ 5 แสนล้านบาท ใช้เงินกู้ ธ.ก.ส. 9 หมื่นล้าน และเงินกู้สถาบันการเงิน 4.1 แสนล้านบาท มีภาระดอกเบี้ย เมื่อโครงการขาดทุน รัฐบาลต้องนำเงินไปชำระหนี้ดังกล่าว ซึ่งรองปลัดกระทรวงการคลังระบุว่า ภาระหนี้โครงการจำนำข้าว ทำให้เงินบริหารราชการแผ่นดินลดลง รัฐบาลต้องรับผิดชอบผลขาดทุน และดอกเบี้ยที่ไปกู้มาทำให้เกิดความเสียหายต่องบประมาณแผ่นดิน และการระบายข้าวล่าช้าทำให้ขาดเงินหมุนเวียนมาใช้ในปีถัดไป ก่อให้เกิดความเสี่ยงต่อระบบการคลัง การเงินของประเทศ หนี้สาธารณะจน รมว.คลังระบุว่าต้องแบกภาระหนี้โครงการนี้ 30 ปี,ละเลงภาษีไหลเข้ากระเป๋าบุคคล,นายวิชากล่าวว่า ขณะที่การตรวจสอบโครงการจำนำข้าว ก็มอบให้บุคคลคนเดียวไปตรวจสอบภายในวันเดียว ไม่เหมือนรัฐบาลนี้ที่ตรวจสอบโดยใช้เวลา มีการพิสูจน์ดีเอ็นเอข้าว จนเอาผิดผู้กระทำผิดได้ชัดเจน การทุจริตโครงการจำนำข้าวต้องยับยั้งตั้งแต่ต้น ไม่ใช่ปล่อยให้ลุกลามกลายเป็นขบวนการ ส่วนกระบวนการปรองดองกับการนำผู้ทำผิดมาลงโทษแตกต่างกันโดยสิ้นเชิง หากนำมารวมกันทำให้กลไกการปรองดองผิดเพี้ยน การก่อให้เกิดความเสียหายอย่างใหญ่หลวงขนาดนี้จะชดใช้ทั้งชาติก็คงไม่หมด เอาภาษีของประชาชนไปละเลงให้เกิดผลประโยชน์ส่วนตน ไหลเข้ากระเป๋าของบุคคล หากจะให้ ป.ป.ช.ยุติเป็นการปรองดองผิดวิธี ควรทำความจริงให้กระจ่างชัด เพื่อเป็นจุดเริ่มต้นที่ดีงามในการตรวจสอบคุณธรรม จริยธรรมของผู้ดำรงตำแหน่งระดับสูง,กมธ.แก้เกมอ่านคำถาม–ไม่ให้ตอบ,กระทั่งเวลา 13.50 น. ภายหลังนายวิชาตอบข้อซักถามคณะกรรมาธิการซักถามเสร็จแล้ว จึงเริ่มต้นกระบวนการซักถามตัวแทน น.ส.ยิ่งลักษณ์ โดย พล.อ.สิงห์ศึก สิงห์ไพร ประธานกรรมาธิการซักถามฯ กล่าวว่า จากการหารือกับผู้ยื่นญัตติคำถามทั้ง 13 คน ได้ข้อสรุปว่า ให้ดำเนินการซักถามต่อไปได้ แต่ผู้เสนอญัตติต้องการให้ น.ส.ยิ่งลักษณ์เป็นผู้มาตอบคำถามเองเท่านั้น ไม่ให้ตัวแทนมาตอบ ทำให้นายสุรชัย เลี้ยงบุญเลิศชัย รองประธาน สนช.คนที่ 1 ในฐานะประธานที่ประชุมถามกลับว่า คณะกรรมาธิการซักถามฯต้องการให้อ่านคำถามเพียงอย่างเดียว โดยไม่มีการตอบคำถามใช่หรือไม่ ซึ่ง พล.อ.สิงห์ศึกตอบว่า ใช่,โต้ง อ้อนขอช่วยเคลียร์ข้อสงสัย,ขณะที่นายพิชิต ชื่นบาน ทีมทนายความ น.ส.ยิ่งลักษณ์ ขอชี้แจงว่า การที่มีข้อซักถามแล้วไม่เปิดโอกาสให้ผู้แทนชี้แจง ถือเป็นการละเมิดสิทธิตามที่รัฐธรรมนูญชั่วคราว มาตรา 4 ระบุไว้ การตอบข้อซักถามถือเป็นสิทธิขั้นพื้นฐานที่รัฐธรรมนูญให้ความคุ้มครอง เราไม่ได้ยึดเรื่องความได้เปรียบเสียเปรียบ แต่ในฐานะเป็นผู้แทนคดีควรต้องรักษาสิทธิที่ถูกละเมิด จึงขอยืนยันรักษาสิทธิไม่ให้ถูกละเมิด ขอให้มีการบันทึกในที่ประชุมเรื่องนี้ด้วย ขณะที่นายกิตติรัตน์ ณ ระนอง โต้แย้งว่าผู้แทนของ น.ส.ยิ่งลักษณ์ที่มาตอบคำถามครั้งนี้มีความสามารถ พร้อมตอบคำถาม แม้จะไม่ทราบคำถามล่วงหน้ามาก่อน แต่มั่นใจว่าข้อมูลที่จะชี้แจงเป็นประโยชน์ต่อการใช้ดุลพินิจของ สนช.ได้อย่างถูกต้อง สามารถหักล้างข้อมูล ป.ป.ช.ได้,สุรชัย ซัด ปู สร้างอุปสรรคเอง,ต่อมาเวลา 14.00 น. คณะกรรมาธิการซักถามจึงเริ่มอ่านคำถามต่างๆตามที่สมาชิก สนช.ยื่นญัตติซักถามมา หลังจากอ่านคำถามข้อแรกจบลง นายนิวัฒน์ธำรง บุญทรงไพศาล ได้ลุกขึ้นขอใช้สิทธิในการตอบคำถาม เพราะเป็นคำถามที่ผู้แทนคดีสามารถตอบคำถามได้ ซึ่งนายสุรชัยชี้แจงว่า สนช.มีความหนักใจที่ น.ส.ยิ่งลักษณ์ทำหนังสือแจ้งมายังประธาน สนช. โดยไม่แจ้งเหตุผลที่ไม่เดินทางมาสภาฯ เพียงแต่มอบหมายให้ผู้แทนคดีมาตอบคำถาม แทน เพราะอย่างน้อยหนังสือที่ยื่นมายังประธาน สนช. ควรแจ้งเหตุข้อขัดข้อง เพื่อเป็นประโยชน์ต่อการพิจารณาในแนวทางที่จะอนุญาตให้ผู้แทนตอบคำถามแทนได้ อีกทั้ง สนช.มีมติไปแล้วว่าควรมอบให้คณะกรรมาธิการซักถามไปตกลงกับเจ้าของคำถาม และในการแถลงเปิดคดีไม่มีการแจ้งว่าใครจะมาตอบคำถามบ้าง ขอความเห็นใจด้วย ถ้าวันนี้ น.ส.ยิ่งลักษณ์มาเอง แล้วขออนุญาตให้ผู้แทนตอบคำถามแทนจะง่ายกว่าในการพิจารณา แต่เมื่อ น.ส.ยิ่งลักษณ์ ไม่เดินทางมาก็เป็นอุปสรรค การถามคำถามไม่ได้เป็นการกีดกัน แต่นำไปร่างคำแถลงปิดคดีได้,สั่งพักประชุมเคลียร์ข้อโต้แย้ง,ขณะที่นายสมชาย แสวงการ กรรมาธิการซักถาม ยืนยันว่า ผู้ตั้งคำถามทั้ง 13 คน ประสงค์ให้ น.ส.ยิ่งลักษณ์เป็นผู้ตอบคำถาม เพราะเป็นคดีถอดถอน น.ส.ยิ่งลักษณ์โดยตรง เป็นธรรมแล้วไม่สามารถดำเนินการอย่างอื่นได้ แต่นายพิชิต ชื่นบาน ทีมทนายความ น.ส.ยิ่งลักษณ์ยังพยายามขอให้ประธานที่ประชุมวินิจฉัยว่า ผู้เกี่ยวข้องในคดีคือผู้ถูกกล่าวหาเท่านั้น ไม่เช่นนั้นถือเป็นการละเมิดสิทธิ ขณะที่นายสุรชัยพยายามขอให้ตัวแทนผู้ถูกกล่าวหาประสานให้ น.ส.ยิ่งลักษณ์มาชี้แจงที่สภา แต่นายนิวัฒน์ธำรงยืนยันจะตอบคำถามแทน เพราะไม่ทราบว่า น.ส.ยิ่งลักษณ์อยู่ที่ไหน ทำให้นายสุรชัยต้องสั่งพักประชุม 10 นาที ให้ทุกฝ่ายไปหารือกัน เพื่อหาทางออก,ถกเครียดหาข้อสรุปไม่ลงตัว,ผู้สื่อข่าวรายงานว่า ในการประชุมหารือระหว่างนายพรเพชร วิชิตชลชัย ประธาน สนช. นายสุรชัย เลี้ยงบุญเลิศชัย รองประธาน สนช.คนที่ 1 ตัวแทนคู่กรณีของทั้งสองฝ่าย ตลอดจนผู้ยื่นญัตติคำถามทั้ง 13 รายนั้น ประธานและรองประธานสนช. พยายามขอให้ตัวแทนฝ่าย น.ส.ยิ่งลักษณ์ติดต่อ น.ส.ยิ่งลักษณ์ให้เดินทางมาตอบข้อซักถามด้วยตัวเอง สภาฯพร้อมจะเลื่อนการประชุมออกถึงเวลา 18.00 น.เพื่อรอ น.ส.ยิ่งลักษณ์มาชี้แจง เนื่องจากผู้ยื่นญัตติคำถามทั้ง 13 ราย ระบุในญัตติชัดเจนว่า มีความประสงค์ให้ น.ส.ยิ่งลักษณ์เป็นผู้มาตอบคำถามด้วยตัวเอง และไม่ประสงค์รับฟังการตอบคำถามแทนจากบุคคลอื่น แต่ทีมตัวแทน น.ส.ยิ่งลักษณ์ไม่ยินยอม อ้างว่าไม่สามารถติดต่อ น.ส.ยิ่งลักษณ์ได้ จนตกลงข้อยุติกันไม่ได้ จึงไม่มีทางเลือกอื่นนอกจากให้คณะกรรมาธิการอ่านข้อซักถามเพียงอย่างเดียว โดยไม่มีการตอบคำถามจากฝ่ายตัวแทนของ น.ส.ยิ่งลักษณ์,แฉทนายเลี่ยงไม่ติดต่อ ปู เข้าสภา,กระทั่งเวลา 14.30 น. ภายหลังเปิดประชุมสนช.อีกครั้ง นายสุรชัยแจ้งว่าผลการหารือของตัวแทนคู่กรณีเห็นว่าควรให้ดำเนินการกระบวนการซักถามต่อไป ทำให้นายนรวิชญ์ หล้าแหล่ง ทีมทนายความ น.ส.ยิ่งลักษณ์ทักท้วงทันทีว่า ฝ่ายผู้ถูกกล่าวหาไม่ยินยอมตามมติการหารือ ขอยืนยันจะตอบข้อซักถาม ขอให้บันทึกในที่ประชุมด้วย ทำให้นายสุรชัยไม่พอใจสวนกลับทันทีว่า ไม่เหมาะที่จะมาโต้แย้ง ถือว่าไม่สมควร เพราะตกลงกันหมดแล้วกับตัวแทนทั้ง 9 คนของผู้ถูกกล่าวหา พูดแบบนี้ตนเสียหาย ขอชี้แจงว่าตนและประธาน สนช.เปิดโอกาสให้ผู้ถูกกล่าวหาเต็มที่ ช่วงพักการประชุมแจ้งให้ผู้แทนติดต่อ น.ส.ยิ่งลักษณ์มาสภาด้วยตนเอง สภายินดีเลื่อนการประชุมออกไปจนถึงเวลา 18.00 น.คำถามใดที่นายกฯไม่ตอบ ก็ให้ผู้แทนช่วยชี้แจงตอบได้เป็นรายคำถาม เรายินดีอำนวยความสะดวกให้ แต่คำตอบที่ได้จากตัวแทนคือ ไม่สามารถติดต่อ น.ส.ยิ่งลักษณ์ได้เพราะไม่ทราบว่าอยู่ที่ใด และขอให้สภาดำเนินการไปตามเดิม ตนจึงต้องมาแจ้งผลการหารือตามนี้,ข้องใจไม่ยับยั้งความเสียหาย,จากนั้นที่คณะกรรมาธิการซักถามฯได้ทยอยอ่านคำถามต่างๆจนครบทั้ง 35 คำถาม ซึ่งคำถามส่วนใหญ่จะถามถึงเรื่องตัวเลขความเสียหายในโครงการรับจำนำข้าวว่า มีตัวเลขการขาดทุนอย่างมหาศาล เกิดจากการเก็บรักษาข้าวในโกดัง การระบายข้าวในราคาต่ำกว่าราคาตลาด จนกระทบต่อฐานะการเงิน การคลังของประเทศ แต่เหตุใด น.ส.ยิ่งลักษณ์จึงไม่ระงับยับยั้งโครงการ และจะรับผิดชอบต่อความเสียหายที่เกิดขึ้นอย่างไร รวมถึงมีการตั้งคณะกรรมการสอบสวนความเสียหายที่เกิดขึ้น และมีความคืบหน้าอย่างไร รวมทั้งอยากทราบว่าระหว่างนโยบายพรรคกับความรับผิดชอบต่อประเทศอะไรสำคัญกว่ากัน,บี้รับผิดชอบชาวนาฆ่าตัวตาย,นอกจากนี้ คณะกรรมาธิการฯยังตั้งข้อคำถาม เรื่องกลไกการควบคุมการทุจริตในโครงการรับจำนำข้าวว่า น.ส.ยิ่งลักษณ์ได้รับทราบข่าวการทุจริตในโครงการหรือไม่ และดำเนินการยับยั้งการทุจริตอย่างไรบ้าง มีการดำเนินการกับผู้ทุจริตอย่างไรบ้าง อาทิ คำถามว่า ผู้มาซื้อข้าวจากรัฐบาลคือผู้ช่วย ส.ส.พรรคเพื่อไทย ซึ่งเป็นภริยาของนักการเมืองพรรคเพื่อไทยที่สังคมรู้จักกันดี อยากทราบว่า น.ส.ยิ่งลักษณ์ได้สั่งให้ตรวจสอบเรื่องนี้หรือไม่ และมีผลการสอบเป็นอย่างไร และมีคำถามเรียกร้องให้ น.ส.ยิ่งลักษณ์รับผิดชอบความเสียหายที่เกิดขึ้นทั้งหมด และผลประโยชน์ที่ชาวนาได้รับจากโครงการนี้ อาทิ คำถามว่า โครงการนี้มีชาวนาบางส่วนที่ได้รับประโยชน์และมีชาวนาบางส่วนเครียดที่ไม่ได้รับเงินจากโครงการนี้ จนฆ่าตัวตาย 16 ราย ถามว่าได้ช่วยเหลือเยียวยากรณีดังกล่าวอย่างไร,นัดแถลงปิดคดีอีกรอบ 22 ม.ค.,ผู้สื่อข่าวรายงานว่า หลังจากที่คณะกรรมาธิการซักถามได้อ่านคำถามครบทั้ง 35 คำถามแล้ว จากนั้นนายพีระศักดิ์ พอจิต รองประธาน สนช.คนที่ 2 ในฐานะประธานที่ประชุมได้นัดประชุม สนช. ในวันที่ 22 ม.ค.เพื่อรับฟังแถลงปิดสำนวนด้วยวาจา ของคู่กรณีทั้ง 2 ฝ่าย คือ ป.ป.ช. และ น.ส.ยิ่งลักษณ์ ก่อนที่จะจบวาระการพิจารณาคดีถอดถอน น.ส.ยิ่งลักษณ์ในเวลา 15.40 น. โดยใช้เวลาการพิจารณาทั้งหมด 5.40 ชั่วโมง,พรเพชร ปัด สนช.ตัดสิทธิผู้แทนคดี,ช่วงเย็น ที่รัฐสภา นายพรเพชร วิชิตชลชัย ประธาน สนช.แถลงถึงการดำเนินการถอดถอนในกระบวนการซักถาม น.ส.ยิ่งลักษณ์ ชินวัตร อดีตนายกฯว่า เนื่องจาก น.ส.ยิ่งลักษณ์ไม่มาตอบคำถาม และ สนช.ไม่ประสงค์จะถามตัวผู้แทนของผู้ถูกกล่าวหาทั้ง 9 คน โดยให้เหตุผลว่าแต่ละคำถามต้องการถาม น.ส.ยิ่งลักษณ์โดยตรง และไม่ประสงค์จะถามบุคคลอื่น ซึ่งเป็นเอกสิทธิ์ ไม่มีกฎหมายหรือข้อบังคับสามารถบังคับให้ สนช.จะถามหรือไม่ถามก็ได้ อีกทั้ง น.ส.ยิ่งลักษณ์ไม่ได้แจ้งสาเหตุที่ไม่มาตอบคำถาม ทั้งที่ สนช.เปิดโอกาสให้ถึงเย็นวันที่ 16 ม.ค.และฝ่ายผู้แทนก็ไม่ตอบรับข้อเสนอนี้ ได้อาศัยหลักนิติธรรมอำนวยความยุติธรรมให้แล้ว เปิดโอกาสให้ กมธ.ซักถามเปิดเผยคำถามทั้ง 35 ข้อ เพื่อให้ น.ส.ยิ่งลักษณ์นำไปใช้แถลงปิดคดี ขอยืนยันว่าเป็นการดำเนินการที่ชอบด้วยกฎหมาย,ปฏิเสธเล่นเกม ถูกข้อบังคับเป๊ะ,เมื่อถามว่า ถือว่าขัดข้อบังคับการประชุมหรือไม่ ที่เปิดโอกาสให้ผู้แทนมาชี้แจงแทน น.ส.ยิ่งลักษณ์ได้ นายพรเพชรกล่าวว่า ยืนยันว่าไม่ขัดข้อบังคับฯ เพราะ สนช.ตั้งคำถามเพื่อถาม น.ส.ยิ่งลักษณ์ไม่ได้ถามผู้แทน ข้อบังคับดังกล่าวเปิดช่องไว้เพื่อประสงค์จะให้ถามผู้แทนได้ ขอยืนยันในหลักการว่า น.ส.ยิ่งลักษณ์ควรมาตอบคำถามด้วยตนเอง ยืนยันว่าไม่ได้เล่นเกม การที่ น.ส.ยิ่งลักษณ์ไม่เดินทางไปสภาจะมีผลต่อการลงมติถอดถอนในวันที่ 23 ม.ค.นี้หรือไม่ ตนไม่ทราบ ต้องไปถาม สนช.เอง,เชิญ ปนัดดา ให้ข้อมูลสต๊อกข้าว,ม.ล.ปนัดดา ดิศกุล รมต.ประจำสำนักนายกรัฐมนตรีและปลัดสำนักนายกรัฐมนตรี ในฐานะประธานอนุกรรมการตรวจสอบปริมาณและคุณภาพข้าวคงเหลือของรัฐ เปิดเผยว่า เย็นวันที่ 16 ม.ค. ได้รับ หนังสือเชิญจากประธานคณะ กมธ.การบริหารราชการแผ่นดิน สนช.ไปให้ข้อมูลและข้อเท็จจริงผลสอบโครงการจำนำข้าว วันที่ 22 ม.ค. เวลา 08.30 น. ที่ห้องรับรอง 1 ชั้น 3 อาคารรัฐสภา 2 จะนำเสนอข้อเท็จจริงอย่างตรงไปตรงมา,นิวัฒน์ธำรง โอดไม่มีโอกาสแจง,ด้านนายนิวัฒน์ธำรง บุญทรงไพศาล อดีตรองนายกฯ และ รมว.พาณิชย์ และนายยรรยง พวงราช อดีต รมช.พาณิชย์ ให้สัมภาษณ์หลังที่ประชุม สนช.มีมติอ่านข้อซักถามต่อ น.ส.ยิ่งลักษณ์ ชินวัตร อดีตนายกฯ โดยไม่ให้ผู้อื่นตอบแทน โดยนายนิวัฒน์-ธำรงกล่าวว่า เราทำงานเป็นคณะกรรมการร่วมกัน ทั้งในฝ่ายกำกับนโยบายและการปฏิบัติ พร้อมที่จะตอบคำถาม เพราะมีทั้งกระทรวงพาณิชย์ กระทรวงการคลัง กระทรวงเกษตรฯ และทีมทนายความ หากได้ชี้แจงตอบคำถามที่เป็นประโยชน์ต่อ สนช.และประชาชน ยืนยันว่า น.ส.ยิ่งลักษณ์จะมาชี้แจงเอง 100 เปอร์เซ็นต์ในวันแถลงปิดคดีตามที่ประธาน สนช.ระบุไว้,ยันปู ติดภารกิจด่วนเปล่าเลี่ยง,นายนิวัฒน์ธำรงกล่าวต่อว่า การที่ น.ส.ยิ่งลักษณ์ ไม่เข้าตอบข้อซักถามในวันนี้ เพราะมีภารกิจหลายอย่าง ซึ่งทีมงานได้เตรียมทุกอย่างไว้แล้ว บังเอิญมีภารกิจเร่งด่วนที่ต้องทำ ยืนยันได้ว่าไม่ได้เป็นการหลบเลี่ยงที่จะไม่ไปตอบข้อซักถาม เมื่อถามว่ามองว่า สนช.ทำตามระเบียบข้อบังคับการประชุมหรือไม่ นายนิวัฒน์ธำรงตอบว่า ไม่ขอวิจารณ์ เพราะเราไม่ได้อยู่ในห้องประชุมลับ ส่วนข้อซักถามก็เป็นเรื่องที่รู้กันอยู่แล้วคล้ายๆเดิม ทุกอย่างไม่ใช่เรื่องใหม่ เมื่อถามย้ำว่า มี สนช.บางส่วนตั้งข้อสังเกตว่าการที่ น.ส.ยิ่งลักษณ์ ไม่มาเพราะต้องการให้ทนายรวมข้อซักถามไปใช้ในวันแถลงปิดคดี นายนิวัฒน์ธำรงตอบว่า ไม่ได้มีวัตถุประสงค์เช่นนั้น,ยรรยง เผยตอบวันแถลงปิดคดี,นายยรรยงกล่าวว่า น.ส.ยิ่งลักษณ์คิดว่าในการแถลงเปิดคดีด้วยวาจาได้ให้ข้อมูลรายละเอียด ทั้งวาจาและเอกสารร้อยกว่าหน้าไปแล้ว และเป็นคำตอบที่ครอบคลุมมาก ส่วนการไม่ได้ชี้แจงก็ไม่ถือเป็นเรื่องที่ผิดพลาด เพราะประธาน สนช.ระบุเองว่าไม่ได้ทำให้เสียรูปคดี อยู่ที่ว่าเราจะใช้โอกาสตอนแถลงปิดคดี เพื่อตอบคำถามนี้ให้หมด จึงไม่ใช่ หนีคำถาม และไม่ใช่การล้วงลูก,ฟ้องไล่บี้เอาผิดกรรมการ ป.ป.ช.,นายสุรพงษ์ โตวิจักษณ์ชัยกุล อดีตรองนายกฯและ รมว.ต่างประเทศ กล่าวว่า ในวันที่ 20 ม.ค.จะไปศาลอาญาฟ้องร้องเอาผิดต่อนายภักดี โพธิศิริ กรรมการ ป.ป.ช. กรณีคุณสมบัติความเป็นกรรมการ ป.ป.ช.ไม่ถูกต้องตามกฎหมาย เพราะไม่ได้ลาออกจากบริษัท องค์กรเภสัชกรรม เมอร์ริเออร์ชีววัตถุ จำกัด ภายใน 15 วันหลังเข้าดำรงตำแหน่ง รวมทั้งจะฟ้องผู้มีส่วนรู้เห็นเกี่ยวข้องด้วย ตนเป็นโจทก์ฟ้องร่วมกับอดีตรัฐมนตรีอีก 4 คน ประกอบด้วย นายปลอดประสพ สุรัสวดี อดีตรองนายกฯ พล.อ.อ.สุกำพล สุวรรณทัต อดีต รมว.คมนาคม พล.อ.พฤณฑ์ สุวรรณทัต อดีต รมช.คมนาคม และ น.อ.อนุดิษฐ์ นาครทรรพ อดีต รมว.เทคโนโลยีสารสนเทศและการสื่อสาร,ประวิตร ปรามห้ามใช้ปมสอยป่วน,ที่ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม ให้สัมภาษณ์ถึง กรณี สนช.จะลงมติถอดถอน น.ส.ยิ่งลักษณ์ ชินวัตร อดีตนายกฯ ในวันที่ 23 ม.ค.ว่า ขณะนี้ยังไม่มีการข่าวว่าจะมีมวลชนมาให้กำลังใจ เพราะได้บอกไปแล้วว่า หากจะให้กำลังใจสามารถโทรศัพท์ให้กำลังใจได้ อะไรที่จะทำให้เกิดความขัดแย้งหรือไม่เรียบร้อยขอว่าอย่าไปทำ ตอนนี้รัฐบาลกำลังช่วยกันทำงานในภาพรวม สำหรับคณะกรรมการขับเคลื่อนยุทธศาสตร์ของคณะรักษาความสงบแห่งชาติ (คสช.) จะให้ประชุมอย่างเร็วที่สุดสัปดาห์หน้า ไม่ได้ไปจับผิดอะไร รัฐมนตรีทำดีอยู่แล้ว แต่จะได้ช่วยกันโดยจะตั้งกรรมการไปเป็นอนุกรรมการลงไปดูแลแต่ละกระทรวง,บิ๊กตู่ เตือนติดกับดัก ปชต.,เมื่อเวลา 10.45 น. ที่คุรุสภา พล.อ.ประยุทธ์ จันทร์โอชา นายกรัฐมนตรีและหัวหน้า คสช. กล่าวระหว่างเป็นประธานงานวันครู ประจำปี 2558 ว่า เราต้องสร้างเสถียรภาพทุกมิติ ทั้งเศรษฐกิจ สังคม การเมือง เพื่อไม่ให้คนมารบกัน วันนี้รัฐบาลจะทำทุกอย่างเพียงลำพังไม่ได้ ไม่เช่นนั้นจะเกิดความคิดเห็นที่แตกต่างนำมาสู่ความขัดแย้ง จึงต้องใช้เวลา มีความคิดเห็นและโต้แย้งได้แต่อย่าขัดแย้ง จะได้ไม่ติดคำว่ากับดักประชาธิปไตย ทั้งนี้อยากถามว่าใครที่จะเข้ามามีความพร้อมหรือไม่ ต้องไปช่วยกันคิดเพราะเหลือเวลาอีกไม่มาก อยากถามว่าคนที่จะเข้ามาสู่กระบวนการมีใครบ้างรู้กันหรือไม่ ไม่กล้าพูด ไม่รู้จัก มาจากต่างประเทศหรืออย่างไร จะให้ฝรั่งเข้ามาเป็นนายกฯหรือ ก็ไม่มี คนไทยทั้งนั้น การเขียนรัฐธรรมนูญทะเลาะกันเถียงกัน แต่หลักการตนบอกอย่างเดียวคือประชาชนและประเทศ ได้อะไรแล้วทุกอย่างก็จะเดินไปตามกระบวนการ แต่ผู้ที่จะเข้ามาต้องมีอำนาจในการบริหารต้องมีกรอบที่ชัดเจน จะต้องมีคนตัดสินไม่ใช่ปล่อยจนรวนไปหมดเข้าสู่กระบวนการก็ตัดสินไม่ได้,แนะเลิกเลือกญาติพี่น้องกลุ่มเก่า,พล.อ.ประยุทธ์ กล่าวว่า การบริหารราชการแผ่นดินต้องรู้หลายเรื่อง ตนไม่ได้เรียนอะไรมาเลย แต่ก็ต้องรู้ ดังนั้นใครที่จะเข้ามาบริหารเมืองต่อไปต้องรู้มากกว่าตน จะได้บริหารราชการแผ่นดินได้ อย่าไปเลือกที่เคยเลือกมา วันนี้อยากให้ประชาชนเป็นผู้เริ่มต้นว่าต้องการนักการเมืองอย่างไร ดูแลคนและชาติบ้านเมืองอย่างไร อย่าไปเลือกญาติพี่น้องกลุ่มเก่า ไม่ใช่ว่าเลือกแต่คนรู้จักดีกว่า ต้องให้นักการเมืองแสดงวิสัยทัศน์ออกมาให้ได้ว่าจะบริหารประเทศอย่างไร ทั้งนี้ครูคือเรือจ้าง ไม่ใช่เรือแป๊ะ ที่ผ่านมาพูดกันจนมีปัญหาไปหมด แป๊ะนั่งบนเรือจ้าง แต่คนแจวก็ต้องฟังแป๊ะบ้างเหมือนกัน ไม่เช่นนั้นก็จะแจวไม่ได้ ก็ไปไม่ได้ เพราะฉะนั้นก็ต้องช่วยกันทั้งคู่,ขู่งัด ก.ม.จัดการเด็ดขาดม็อบ,เวลา 15.30 น. ที่ทำเนียบรัฐบาล พล.อ.ประยุทธ์ให้สัมภาษณ์อีกครั้งถึงกรณีที่ น.ส.ยิ่งลักษณ์ ชินวัตร อดีตนายกฯไม่ไปตอบข้อซักถามของ สนช.ว่า กฎหมายเขาว่าอย่างไร เมื่อผู้ถูกกล่าวหาไม่ไปก็ยังไปชี้แจงได้อีกครั้งในวันแถลงปิดคดี เมื่อถามว่าเป็นห่วงหรือไม่ว่าจะเกิดการเคลื่อนไหวจากพรรคการเมือง พล.อ.ประยุทธ์ ตอบว่า จะเกิดอะไร ไม่เกิดหรอก เกิดไม่ได้ ประชาชนต้องไปเรียนรู้เองว่าจะต้องอยู่อย่างไร จะใช้ความรุนแรงหรือ ไม่ได้ ผมไม่ยอม ก็จะใช้มาตรการทางกฎหมาย แล้วไม่กลัวกฎหมายกันหรือ จะใช้ความรุนแรงกันหรือ เมื่อถามว่าคนอาจจะบ้าคลั่งขึ้นมาอีก พล.อ.ประยุทธ์ ตอบว่า บ้าคลั่งเรื่องอะไร บ้าคลั่งตายให้ใคร รู้หรือยังว่าตายให้ใคร ที่ตายไปแล้วรู้หรือยัง ได้ประโยชน์อะไรกับตัวเองและครอบครัวมั้ย ลูกเมียเดือดร้อนได้อะไรมั้ย ไม่ได้เลยนะ ฟังกันหรือเปล่าวันนี้ เขากล่าวหาว่าอย่างไร ต้องไปรอดูว่าเป็นจริงหรือเปล่า ถ้าเป็นจริงอย่างนั้นก็ต้องรู้ว่าไม่ได้ จบ,ปูดมีโรงเรียนปั่นหัวเกลียด คสช.,นายกฯ ยังกล่าวถึง กรณีที่ได้กล่าวในงานวันครูตอนหนึ่งว่า มีสถาบันการศึกษาสอนให้นักเรียนเกลียดชัง คสช.ว่า ฝ่ายความมั่นคงมีข้อมูลอยู่ กำลังตรวจสอบ แต่มีอยู่ไม่มาก อาจเกิดจากความไม่เข้าใจกันนิดหน่อย อยู่ที่ไหนก็น่าจะรู้ แต่อย่าไปขยายความต่อเลย ควรจะหยุดกันบ้าง ไม่ใช่ไปสร้างความเกลียดชังให้เด็กซึ่งเป็นผู้บริสุทธิ์ ขอร้องในนิสิต นักศึกษาก็มี ไม่เคยคิดเปลี่ยนแปลงอะไรได้เลย สมองไม่รู้เป็นอย่างไร,ติงอย่าต่อต้านไร้เหตุผล,ต่อมาเวลา 20.15 น. พล.อ.ประยุทธ์ จันทร์โอชา นายกรัฐมนตรี และหัวหน้า คสช.กล่าวผ่านรายการคืนความสุขให้คนในชาติว่า ได้ตั้งคณะกรรมการต่อต้านการทุจริตแห่งชาติของ คสช.โดยวางกรอบการทำงาน 4 ด้านหรือนโยบาย 4 ป. คือป้องปราม ปราบปราม ปลูกจิตสำนึก และประชาสัมพันธ์ เรื่องการทุจริตระหว่างตรวจสอบขอให้เดินหน้าไปด้วย ทั้งงบประมาณ การลงทุน การก่อสร้าง อย่าให้ล่าช้า รัฐบาลจัดลำดับความเร่งด่วนความสำคัญการเร่งนำกฎหมายเข้าสู่การพิจารณา ส่วนกฎหมายที่ทำให้เกิดปัญหาเราชะลอไว้ก่อน อยากจะขอความร่วมมือจากทุกภาคส่วนพยายามทำความเข้าใจ รัฐบาลพร้อมจะรับฟังข้อเสนอแนะทุกฝ่าย ขอให้มีเหตุมีผล ไม่เห็นด้วยก็ขอให้เสนอทางออกหรือทางเลือกอื่นให้เราพิจารณา ไม่ใช่ต่อต้านทุกวัน การแก้ไขหรือออกกฎหมายมีขั้นตอน อย่าให้เกิดความขัดแย้งมาอีกเลย,หวั่นปลุกระดมปมถอดถอน,พล.อ.ประยุทธ์กล่าวว่า เรื่องการถอดถอนหรือไม่ถอดถอน ผิดหรือไม่ผิด ซึ่งอยู่ในขั้นตอนการพิจารณาของ สนช.ขอทำความเข้าใจว่าคงต้องแยกแยะ ปนกันไม่ได้ ไม่ว่าพฤติกรรมทำผิดถูกอย่างไร ถูกจริยธรรมหรือไม่ถูกอย่างไร ผิดกฎหมายอย่างไร จะมีกฎหมายที่ผิดทั้งอาญา ผิดทั้งแพ่ง และผิดทางการเมือง สังคมต้องแยกแยะ อย่าให้ใครมาปลุกระดมให้เกิดความไม่เข้าใจกันอีก บางครั้งกฎหมายอาจมีช่องทางที่ทำให้เกิดการต่อสู้กัน ทั้งถูกและผิด ดังนั้น ทุกคนต้องเชื่อมั่นในความสามารถหรือคุณสมบัติของ สนช. สปช.ที่เข้าไปทำงาน,กำชับทุกกระทรวงโหมตีปี๊บ,พล.อ.ประยุทธ์กล่าวอีกว่า เรื่องการประชาสัมพันธ์และการสร้างการรับรู้ให้กับประชาชน วันนี้อาจยังไม่ประสบความสำเร็จ 100 เปอร์เซ็นต์ แต่สิ่งสำคัญคืออยากให้ประชาชนรับรู้ รับทราบให้มากที่สุด ต่อไปนี้ทุกกระทรวงคงจะต้องชี้แจงให้มากขึ้น ต้องขับเคลื่อน อธิบาย ทำความเข้าใจ ประชาชนพยายามฟังบ้าง เพราะถ้าไม่ฟังก็ไม่รู้อะไร ขอร้องสื่อทุกสื่อช่วยกันเผยแพร่ ส่วนเรื่องวิสัยทัศน์ มั่นคง มั่งคั่ง ยั่งยืน 2015-2020 ขอให้ประชาชนชาวไทยได้เข้าใจ และมีวิสัยทัศน์ร่วมกัน โดยเฉพาะปี 2558-2563 ประเทศไทยจะต้องมีความมั่นคง มั่งคั่ง อย่างยั่งยืน ในทุกมิติ ทั้งเสถียรภาพ ความสงบสุข วันนี้ประเทศไทยรายได้ค่อนข้างจะลดลง มีรายได้อย่างเดียวที่เข้ามาคือกองทุนน้ำมัน อย่างอื่นยังไม่เข้ามาเลย ต้องเห็นใจรัฐบาลด้วย,กมธ.ยกร่างฯคุมเข้มนโยบายรัฐ,อีกเรื่อง เมื่อเวลา 09.30 น. ที่ห้องงบประมาณ อาคารรัฐสภา 3 มีการประชุมคณะกรรมาธิการ (กมธ.) ยกร่างรัฐธรรมนูญ ที่มีนายบวรศักดิ์ อุวรรณโณ ประธาน กมธ.ยกร่างรัฐธรรมนูญ เป็นประธานในการประชุม โดยมีวาระพิจารณารัฐธรรมนูญเป็นรายมาตราต่อเนื่องเป็นวันที่ 5 ได้เริ่มการพิจารณาในภาค 2 ผู้นำการเมืองที่ดีและสถาบันการเมือง หมวด 2 แนวนโยบายพื้นฐานแห่งรัฐ ซึ่งที่ประชุมมีการอภิปรายกันอย่างกว้างขวาง เกี่ยวกับการแถลงนโยบายของรัฐบาล ซึ่งกำหนดให้ หากรัฐบาลไม่ได้ทำตามนโยบายที่แถลงไว้ต่อรัฐสภา ประชาชนจะไม่สามารถไปฟ้องร้องให้รัฐบาลต้องดำเนินการตามได้ แต่หากกรณีรัฐบาลดำเนินการขัดต่อนโยบายที่แถลงไว้ ประชาชนจึงจะสามารถใช้สิทธิเอาผิดฟ้องร้องได้,ให้สิทธิ ปชช.ลงประชามติแก้ รธน.,เวลา 14.00 น. ที่อาคารรัฐสภา 1 นายคำนูณ สิทธิสมาน โฆษกคณะกรรมาธิการ (กมธ.) ยกร่างรัฐธรรมนูญ แถลงถึงความคืบหน้าการยกร่างรัฐธรรมนูญรายมาตราทั้งสิ้น 90 มาตราในบททั่วไป ภาค 1 พระมหากษัตริย์และประชาชน หมวด 1 พระมหากษัตริย์ หมวด 2 ประชาชน ส่วนที่ 1 ความเป็นพลเมืองและหน้าที่พลเมือง ส่วนที่ 2 สิทธิและเสรีภาพของบุคคล ส่วนที่ 3 การมีส่วนร่วมทางการเมืองและส่วนที่ 4 การมีส่วนร่วมการตรวจสอบ ซึ่งแล้วเสร็จตามกรอบ โดยสัปดาห์หน้าจะพิจารณาในภาค 3 นิติธรรม ศาล และองค์กรตรวจสอบการใช้อำนาจรัฐ ทั้งนี้ ในหมวด 2 ประชาชน ส่วนที่ 3 การมีส่วนร่วมทางการเมือง ได้กำหนดเนื้อหาเพิ่มเติมให้พลเมืองผู้มีสิทธิเลือกตั้งย่อมมีส่วนร่วมตัดสินใจ โดยการลงประชามติในการแก้ไขเพิ่มเติมรัฐธรรมนูญ หรือกรณีที่คณะรัฐมนตรีมีมติให้ออกเสียงประชามติ เนื่องจากเป็นเรื่องอาจกระทบถึงประโยชน์ได้เสียของประเทศชาติหรือประชาชน หรือกรณีที่มีกฎหมายบัญญัติให้ออกเสียงประชามติ ตามหลักเกณฑ์และวิธีการตาม พ.ร.บ.ประกอบรัฐธรรมนูญว่าด้วยการทำประชามติ และยังกำหนดให้พลเมืองย่อมมีสิทธิต่อต้านโดยสันติวิธี ซึ่งการกระทำใดๆที่เป็นไปเพื่อให้ได้มาซึ่งอำนาจในการปกครองประเทศโดยวิธีการ ซึ่งมิได้มาตามวิถีทางที่บัญญัติไว้ในรัฐธรรมนูญ,2 หมื่นชื่อยื่นถอดถอน-ตัดสิทธิ,นายคำนูณกล่าวต่อว่า ส่วนที่ 4 การมีส่วนร่วมในการตรวจสอบตามหลักการใหม่ให้องค์การเอกชน องค์การพัฒนาเอกชน องค์กรเอกชนสาธารณประโยชน์ หรือองค์กรใดที่ดำเนินกิจกรรมโดยใช้เงินแผ่นดิน มีหน้าที่ต้องเปิดเผยข้อมูลการดำเนินการต่อสาธารณะ เพื่อให้พลเมืองติดตามและตรวจสอบ และให้พลเมืองผู้มีสิทธิเลือกตั้งจำนวนไม่น้อยกว่าสองหมื่นคน มีสิทธิเข้าชื่อถอดถอนผู้ดำรงตำแหน่งทางการเมืองต่อประธานวุฒิสภา โดยการถอดถอนจะแบ่งออกเป็นสองส่วนคือ กรณีที่ยังไม่พ้นจากตำแหน่งเรียกว่า ถอดถอนจากตำแหน่ง แต่กรณีที่พ้นตำแหน่งไปแล้วเรียกว่า ตัดสิทธิทางการเมือง ส่วนภาค 2 ผู้นำการเมืองที่ดีและสถาบันการเมือง หมวด 2 แนวนโยบายพื้นฐานแห่งรัฐ กำหนดหลักการใหม่เกี่ยวกับการกระจายอำนาจและจัดภารกิจ อำนาจหน้าที่และขอบเขตความรับผิดชอบที่ชัดเจน ระหว่างราชการส่วนกลาง ส่วนภูมิภาค และส่วนท้องถิ่น เพื่อรองรับการเลือกตั้งผู้ว่าราชการจังหวัดที่อาจเกิดขึ้นในอนาคต และกำหนดว่าการจัดทำบริการสาธารณะใดที่องค์กรปกครองส่วนท้องถิ่น ชุมชน หรือบุคคล สามารถดำเนินการได้โดยมีมาตรฐาน คุณภาพ และประสิทธิภาพมากกว่ารัฐ รัฐต้องกระจายภารกิจนั้นให้,โยน บิ๊กตู่ ชี้ขาดสัมปทานน้ำมัน,ที่รัฐสภา นายอลงกรณ์ พลบุตร ในฐานะเลขานุการคณะกรรมาธิการวิสามัญกิจการสภาปฏิรูปแห่งชาติ (สปช.) แถลงผลการประชุมระหว่างตัวแทนรัฐบาล นำโดยนายวิษณุ เครืองาม รองนายกฯกับนายเทียนฉาย กีระนันทน์ ประธาน สปช.พร้อมประธาน กมธ.ปฏิรูปของ สปช.ทั้ง 18 คณะ เมื่อวันที่ 15 ม.ค.ว่า นายกฯเห็นควรให้นำข้อเสนอการปฏิรูปที่ทำได้ทันทีสู่การปฏิบัติให้เกิดรูปธรรมภายในระยะแรกของโรดแม็ป รวมถึงทำงานให้ออกมาเป็นรูปธรรมและเห็นควรให้นำข้อเสนอที่ได้จากการประชุมเชิงปฏิบัติการวิสัยทัศน์ประเทศไทยที่ สปช.ระหว่างวันที่ 19-20 ม.ค. เข้าสู่ที่ประชุมร่วม ครม.และ คสช.ในโอกาสต่อไป นอกจากนี้ยังได้พูดถึงมติ สปช.ที่ไม่เห็นด้วยกับการเปิดสัมปทานปิโตรเลียม รอบที่ 21 ของกระทรวงพลังงานว่า รัฐบาลจะดำเนินการอย่างไรขึ้นอยู่กับนายกฯจะตัดสินใจ เจ้าหน้าที่และผู้ที่ไม่เกี่ยวข้องไม่ควรออกมาวิพากษ์ วิจารณ์ใดๆ จนกว่านายกฯและ ครม.จะพิจารณาเรื่องนี้แล้วเสร็จ รวมถึงทุกเรื่องที่ยังไม่ส่งไปถึงนายกฯและ ครม.,นายกฯเสียงแข็งต้องลุยต่อ,ที่ทำเนียบรัฐบาล พล.อ.ประยุทธ์ จันทร์โอชา นายกฯและหัวหน้าคสช.กล่าวถึงกรณีการเปิดสัมปทานปิโตรเลียมว่า เรื่องนี้อย่างไรก็ต้องเดินหน้า เพราะจะมีการปิดสัมปทานในเดือน ก.พ. แหล่งพลังงานกำลังจะหมดไปในอีก 6 ปี ดังนั้นต้องเตรียมสำรอง ส่วนที่บางกลุ่มจะออกมาเรียกร้องนั้น ออกมาไม่ได้ ไม่ให้ออก อย่าหาเรื่องออกมาเดินขบวนปลุกระดมกันอีก รวมถึงไม่ให้มีการจัดเวทีระดมความเห็น จบก็คือจบ
ปู ชิ่งไม่ไปสภาฯผวาถูกรุมกินโต๊ะ ส่ง 5 อดีต รมต.-4 ทนาย ตอบ 35 ข้อซักถาม กมธ. พิชิต ลั่นรู้ไต๋แท็กติก สนช.จ่อยกเว้นข้อบังคับ ชงลูกใส่พาน สมชาย แสวงการ ไล่ต้อน กอดข้อบังคับ สนช.ข้อที่ 154 ให้ผู้แทนคดีเคลียร์แทน
ข่าวหน้า1,รัฐสภา,พรรคเพื่อไทย,ยิ่งลักษณ์ ชินวัตร,พิชิต ชื่นบาน,พรเพชร วิชิตชลชัย,ถอดถอน,ทวีศักดิ์ สูทกวาทิน